**APROBAT,**

**DIRECTOR**

**Zvetlana – Ileana Preoteasa**

**PROIECT MULTIMEDIA**

**Regulament 2024**

***Context***

Centrul de Proiecte Educaționale și Sportive București – PROEDUS, prin proiectul Multimedia, își propune promovarea evenimentelor organizate de PROEDUS prin intermediul rețelelor de socializare oficiale PROEDUS. Acest proiect se axează pe elevii înscriși în programul „Voluntar PROEDUS 2.0” în vederea realizării de materiale media ce vor fi postate pe rețelele de socializare.

Scopul acestui proiect este promovarea proiectelor organizate sau aflate în parteneriat cu PROEDUS, prin intermediul rețelelor oficiale de socializare ale instituției. De asemenea, proiectul urmărește atât dezvoltarea creativității, cât și a abilităților voluntarilor de comunicare și implicare în proiectele menționate mai sus.

Având in vedere timpul petrecut pe dispozitive electronice de către adolescenți și nu numai, PROEDUS își dorește prin desfășurarea acestui proiect sa îi invețe pe aceștia să iși valorifice acest timp într-un mod productiv, educativ și creativ.

De asemenea, acest proiect îi ajută pe elevii bucureșteni să își promoveze activitățile extrașcolare în care sunt implicați promovând în același timp și importanța participării într-un program de voluntariat și beneficiile care decurg din acest demers.

Pe lângă multe alte beneficii PROEDUS urmărește cultivarea și dezvoltarea abilităților necesare pentru o viitoare carieră în științele comunicării, respectiv responsabilizarea, lucrul în echipă, implicarea, socializarea, respectarea unor termene limită, seriozitatea și dezvoltarea viziunilor creative.

***Capitolul I – Dispoziții Generale***

**Art.1.** Centrul de Proiecte Educaționale și Sportive București – PROEDUS, din cadrul Primăriei Municipiului București, inițiază proiectul Multimedia, acesta fiind destinat publicului țintă al PROEDUS și realizat cu ajutorul voluntarilor înscriși în programul Voluntar PROEDUS 2.0.

**Art.2** Prin proiectul Multimedia Centrul de Proiecte Educaționale și Sportive București – PROEDUS își propune crearea unui cadru organizațional, prin care elevii bucureșteni să beneficieze de dezvoltarea și valorificarea potențialului, cunoștințelor și capabilităților lor, prin implicarea în activități de social media, care răspund nevoilor de comunicare a tinerilor, de implicare în comunitatea din care fac parte și de identificare cu o anumită temă sau subiect.

**Art. 3** Pentru buna desfășurare a proiectului, voluntarii participanți vor fi însoțiți și sprijiniți de reprezentații PROEDUS aflați în locațiile de desfășurare ale evenimentelor.

**Art.4** În funcție de performanța voluntarilor PROEDUS, de calitatea și originalitatea videoclipurilor realizate în proiectul Multimedia, precum și în funcție de numărul de aprecieri și vizualizări (cumulate) primite la videoclipurile postate în cadrul rețelei de socializare – TIKTOK. Aceștia vor fi premiați cu o săptămână în Tabăra Educațională pentru Elevii din București, în funcție de bugetul alocat și de numărul de locuri disponibile. PROEDUS are dreptul după publicarea inițială în cadrul platformei de socializare TIKTOK de a prelua videoclipul și de a îl posta în cadrul altor platforme de socializare - Instagram: proedus.oficial, tik tok: proedus, Facebook: PROEDUS. Interacțiunile aferente postărilor în cadrul platformelor anterior menționate, nu vor fi luate în considerare pentru stabilirea punctajului final.

**Art.5** Activitatea fiecărui voluntar PROEDUS înscris în proiectul multimedia va fi monitorizată și evaluată, recompensarea realizându-se prin obținerea punctelor în cadrul programului Voluntar PROEDUS 2.0.

**Art.6** Realizarea videoclipurilor poate fi făcută doar de către voluntarii ce s-au înscris în prealabil în proiectul Multimedia. De asemenea, participarea la evenimentele PROEDUS de către voluntari, în vederea realizării videoclipurilor, se va face exclusiv în urma stabilirii de comun acord a unui program, cu un reprezentant PROEDUS.

**Art.7** Limbajul, vestimentația și conduita voluntarului care realizează materialul video trebuie să respecte o conduită etică, morală și civilizată în raport cu instituția noastră, persoana intervievată și contextul în care se află.

**Art.8** Înscrierea în proiectul Multimedia presupune ca nicio persoană implicată, reprezentantul legal sau tutorele să nu pretindă vreo compensație și/sau remunerație materială și/sau de altă natură în schimbul materialelor furnizate, cesiunea drepturilor de autor fiind exclusiv în favoarea PROEDUS, pe o perioadă nedeterminată.

**Art.9** Materialele video create vor fi realizate atât cu dispozitivele electronice personale ale voluntarilor, cât și cu dispozitive puse la dispoziție de PROEDUS (în cadrul evenimentelor care permit acest lucru)

***Capitolul II - Tematica proiectului Multimedia***

**Art.10** Toate videoclipurile vor fi realizate în cadrul evenimentelor PROEDUS, dar și în cadrul celor organizate în parteneriat cu instituția noastră.

**Art.11** Subiectele abordate au în vedere atât promovarea evenimentelor PROEDUS (prezentarea activităților desfășurate, intervievarea participanților etc.), cât și promovarea activității voluntarilor în cadrul acestora.

***Capitolul III – Înscrierea și calendarul proiectului Multimedia***

**Art.12** Înscrierea în cadrul proiectului se va face începând cu data de 12.03.2024

**Art.13** Înscrierea voluntarilor doritori de a face parte din echipa de multimedia se realizează în urma unui anunț postat pe grupurile oficiale de comunicare ale programului „Voluntar PROEDUS 2.0” și în urma depunerii documentelor anexate prezentului regulament.

**Art.14** Proiectul se va desfășura până la data de 31.12.2024.

**Art.15** Pe durata prestării activității lor, voluntarii își asumă datoria de a respecta prezentul regulament sau alte regulamente/decizii emise de PROEDUS pe perioada desfășurării proiectului.

***Capitolul IV – Procedura de evaluare a activității voluntarilor PROEDUS în cadrul proiectului Multimedia***

**Art.16** Voluntarii PROEDUS vor fi evaluați în funcție de claritatea și conținutul videoclipurilor, creativitate, și de numărul de aprecieri/vizualizări la postările ce conțin materialele realizate de către aceștia și postate pe rețelele de socializare oficiale PROEDUS.

**Art.17** Procesul de evaluare al voluntarilor va fi realizat de către o comisie alcătuită din reprezentanți PROEDUS, numiți printr-o decizie emisă de directorul instituției.

**Art.18** În procedura de evaluare a voluntarilor vor fi luate în considerare toate aspectele enumerate mai jos:

1. Prezența voluntarilor în cadrul evenimentului selectat (realizare check-in și check-out în prezența reprezentantului PROEDUS în locație);
2. Realizarea a minimum 5 videoclipuri/eveniment;
3. Transmiterea videoclipurilor pe adresa de e-mail [multimedia@proedus.ro](mailto:multimedia@proedus.ro) sau prin predare personală la sediul PROEDUS pe un suport electronic ( CD/DVD, stick USB, etc);
4. Termenul de transmitere al videoclipurilor va fi de maximum 3 zile de la data participării la eveniment).

***Capitolul V – Norme de conduită etică a voluntarilor PROEDUS***

**Art.19** Reprezentanții PROEDUS le vor comunica voluntarilor dacă materialul corespunde normelor de conduită etică.

**Art.20** Voluntarii vor dovedi un comportament civilizat și un limbaj adecvat în toate videoclipurile realizate. De asemenea, vor respecta indicațiile oferite de reprezentantul PROEDUS.

**Art.21** Voluntarii au obligația de a avea o ținută decentă în cadrul materialelor realizate.

**Art.22** Voluntarilor le este interzis să fumeze, să consume alcool, droguri sau alte substanțe care îi pot pune în pericol pe ei sau pe ceilalți participanți la proiect sau care pot determina alterarea percepției realității.

***Capitolul VI – Prelucrarea datelor cu caracter personal***

**Art. 23 Centrul de Proiecte Educaționale și Sportive – PROEDUS** având calitate de Operator de date cu caracter personal, asigură respectarea drepturilor privind protecția datelor cu caracter personal în conformitate cu prevederile Regulamentului nr. 679/2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (*Regulament General privind protecția datelor*), precum și în conformitate cu alte prevederi legale aplicabile în domeniu.

**Art. 24 Categoriile de date cu caracter personal prelucrate** constau în următoarele: nume, prenume, date de contact – adresă de corespondență electronică, număr telefon, nume, prenume reprezentanți legali, semnătură, date de contact profil conturi platforme mesagerie/socializare, orice informații sunt divulgate în mod public în cadrul platformelor de socializare/mesagerie, imaginea, vocea din cadrul materialelor video/foto realizate în cadrul Proiectului.

**Art. 25 Temeiul prelucrării datelor cu caracter personal:** consimțământul persoanei vizate/consimțământul reprezentanților legali ai minorilor.

**Art. 26 Transferul datelor cu caracter personal.** Datele cu caracter personal pot fi dezvăluite împuterniciților și partenerilor contractuali ai Centrului de Proiecte Educaționale și Sportive – PROEDUS care au acces/necesită acces la aceste date în contextul serviciilor lor și a cazurilor în care Centrul de Proiecte Educaționale și Sportive – PROEDUS trebuie să respecte obligații impuse de legislația în vigoare prin transmiterea datelor ordonatorului principal de credite, unor autorități, agenții sau alte organisme publice, în cazul cărora se impune divulgarea datelor cu caracter personal

Platformele de socializare, respectiv TIKTOK – relevantă pentru obținerea punctajului.

Pentru mai multe informații privind utilizarea platformelor de socializare – TIKTOK/ INSTAGRAM/FACEBOOK în contextul prelucrării datelor cu caracter personal, recomandăm parcurgerea Politicilor de confidențialitate disponibile și a secțiunilor privind termenii și condițiile de utilizare.

Pentru minorii sub 16 ani este necesar consimțământul titularului răspunderii părintești asupra copilului, fiind aplicabile următoarele cerințe: adresa de email utilizată pentru înscriere este obligatoriu să fie creată cu respectarea cerințelor și specificațiile furnizorilor. PROEDUS este exonerat de orice răspundere privind adresele/datele furnizate de către minor pentru crearea adreselor/ conturilor de email. Este obligatoriu ca pentru crearea/utilizarea adreselor de email să fie respectate politicile de confidențialitate aplicate minorilor de către furnizorii de servicii, inclusiv, dar fără a se limita la vârstă, control parental. Exemplu pentru mai multe informații pot fi accesate Politicile de confidențialitate disponibile. (ex. Politica Google - <https://families.google.com/intl/ro/familylink/privacy/notice/>)

**Art. 27 Durata stocării datelor**: PROEDUS va prelucra datele dumneavoastră personale exclusiv în scopul arătat anterior și le va păstra pentru o perioadă de 10 ani de la data utilizării/publicării videoclipurilor care conțin date personale. În cazul videoclipurilor care nu au fost selectate pentru postarea publică, termenul de retenție aplicabil este de 1 an de la data transmiterii, fiind aplicabile și în acest caz procedurile și politicile interne privind perioada de stocare și procesul de ștergere. În cazul transmiterii unei solicitări privind retragerea consimțământului privind prelucrarea datelor în scopul declarat conform prezentului Regulament – participarea în cadrul proiectului Multimedia, PROEDUS va proceda la ștergerea datelor prelucrate constând în imagine/video.

**Drepturile persoanelor vizate:** În temeiul dispozițiilor legale, PROEDUS garantează exercitarea de către persoanele vizate (participanți/reprezentanți legali participanți minori) a următoarelor drepturi:

**Dreptul la acces:** PROEDUS respectă accesul persoanelor vizate la informații cu privire la prelucrarea datelor sale. Dreptul de acces poate fi exercitat de către reprezentanții legali ai minorilor, întotdeauna în interesul copilului.

**Dreptul de retragere a consimțământului:** Persoana vizată are dreptul să îşi retragă în orice moment consimţământul. Retragerea consimţământului nu afectează legalitatea prelucrării efectuate pe baza consimţământului înainte de retragerea acestuia. Înainte de acordarea consimţământului, persoana vizată este informată cu privire la acest lucru. Retragerea consimţământului se face la fel de simplu ca acordarea acestuia.

**Dreptul la rectificare:** Indiferent de temeiul prelucrării, persoanele vizate au dreptul să solicite PROEDUS să le rectifice sau completeze datele, după caz, în temeiul unei declarații suplimentare. Persoanele vizate îsi asumă că vor suporta consecințele aferente în cazul în care furnizează date inexacte. Dacă PROEDUS cunoaște faptul că datele cu caracter personal sunt inexacte, atunci va face eforturi pentru a le corecta și de a nu le prelucra până când datele sunt corectate. Datele inexacte/incorecte vor fi corectate sau șterse fără întârzieri nejustificate.

**Dreptul de a restricționa prelucrarea:** Persoanele vizate pot solicita operatorului să restricționeze prelucrarea datelor personale care le privesc. Consecința restricționării o reprezintă faptul că datele personale vor fi stocate de către PROEDUS, însă nu vor putea fi prelucrate decât în anumite scopuri determinate.

Cazurile în care persoana vizată poate obține restricționarea prelucrării sunt următoarele:

1. Persoana vizată a contestat exactitatea datelor, iar pe durata verificării acesteia PROEDUS restricționează prelucrarea;

(ii) Prelucrarea este nelegală (nu este întemeiată pe un temei legal), iar persoana vizată se opune ștergerii datelor, solicitând în schimb restricționarea prelucrării acestora;

(iii) PROEDUS nu mai are nevoie de datele cu caracter personal pentru scopurile prelucrării, dar persoana vizată i le solicită pentru constatarea, exercitarea sau apărarea unui drept în instanță;

(iv) Persoana vizată s-a opus prelucrării datelor sale cu caracter personal întemeiate pe un interes public sau un interes legitim urmărit de PROEDUS, iar pe durata de timp necesară verificării dacă drepturile legitime ale PROEDUS prevalează asupra celor ale persoanei vizate va fi restricționat prelucrarea. Persoana vizată are dreptul de a fi informată de catre PROEDUS inainte de ridicarea restricției la prelucrare.

**Dreptul la ștergere („dreptul de a fi uitat”):** Persoanele vizate, care fac obiectul prelucrării respective au dreptul de a solicita și de a obține ștergerea datelor cu caracter personal în una din următoarele situații:

(i) Datele cu caracter personal nu mai sunt necesare pentru atingerea scopurilor pentru care au fost colectate sau prelucrate;

(ii) Prelucrarea este întemeiată pe baza consimțământul persoanei vizate, iar aceasta își exercită dreptul la retragere al consimțământului și nu există niciun alt temei pentru prelucrare. Dacă datele sunt prelucrate pe baza altui temei decât consimțământul, atunci acest drept este inaplicabil;

(iii) Persoana vizată se opune prelucrării întemeiate pe un interes public sau un interes legitim urmărit de PROEDUS și nu există motive legitime care să prevaleze asupra celor ale persoanei vizate;

(iv) Persoana vizată se opune prelucrării datelor cu caracter personal efectuată în scopul comunicărilor publicitare/ comunicărilor de informare;

(v) Prelucrarea a fost efectuată în mod nelegal (fără un temei legitim);

(vi) Există o obligație legală în sarcina PROEDUS de a șterge datele cu caracter personal;

(vii) Datele cu caracter personal au fost colectate în legătură cu oferirea de servicii ale PROEDUS informaționale.

**Dreptul la portabilitatea datelor:** Daca datele sunt prelucrate în temeiul consimțământului persoanei vizate sau în temeiul unei obligații contractuale a PROEDUS sau au fost furnizate de către persoana vizată PROEDUS într-un format structurat, utilizat în mod curent și care poate fi citit automat, iar prelucrarea este efectuată prin mijloace automate, persoana vizată are dreptul de a primi o copie a datelor sale cu caracter personal ori de a solicita PROEDUS transmiterea directă a acestora către un alt operator, atunci când este tehnic fezabil.

**Dreptul de a se opune prelucrării/ Dreptul de a se opune prelucrării în scopuri de acțiuni publicitare/informare:** Persoana vizată are dreptul de a solicita operatorului de date să înceteze activitatea de prelucrare dacă:a) prelucrarea este efectuată în scopuri de comunicare/ publicitate/ informare pe baza consimțământului, iar persoana vizată exercită dreptul de retragere a consimțământului;b) prelucrarea este întemeiată pe un interes public ori un interes legitim urmărit de PROEDUS, iar persoana vizată invocă motive legate de situația sa particulară.

**Dreptul de a nu fi evaluat exclusiv pe baza prelucrării automate:** Persoana vizată are dreptul de a nu fi supusă unei decizii care o afectează într-o măsură semnificativă, bazată exclusiv pe o prelucrare automată, fără intervenție umană.De asemenea, persoana vizată trebuie informată cu privire la rațiunea acestor procese decizionale automatizate sau de creare a profilurilor, semnificația și consecințele acestora, și trebuie să i se ofere dreptul să solicite intervenția din partea unei persoane fizice, să își exprime punctul ei de vedere și să poată contesta decizia.

**Dreptul de a formula o plângere în fața autorităților competente:** Persoana vizată are dreptul de a formula o plângere în fața autorității de supraveghere a prelucrării (Autoritatea Națională de Supraveghere a Prelucrării Datelor cu Caracter Personal București sector 1, B-dul G-ral. Gheorghe Magheru 28-30, adresa de e-mail anspdcp@dataprotection.ro sau la numărul de telefon +40.318.059.211.) ori în fața instanțelor competente.

**Art. 28 Responsabilul cu protecția datelor: În cadrul Operatorului, Responsabilul cu protecția datelor poate fi contactat în scris fie la adresa - Centrul de Proiecte Educaționale și Sportive București – PROEDUS – Bd. Decebal nr. 11, București sector 3 sau prin e-mail:** [**dpo@proedus.ro**](mailto:dpo@proedus.ro)**.**

În situația în care există întrebări, sugestii/sesizări ori în vederea exercitării drepturilor garantate privind protecția datelor cu caracter personal, **este recomandată contactarea responsabilului cu protecția datelor, folosind datele de contact indicate mai sus**. Toate cererile vor fi soluționate cu promptitudine, în conformitate cu legislația aplicabilă și în mod gratuit. Totuși, în cazul în care cererile din partea unei persoane vizate sunt în mod vădit nefondate sau excesive, în special din cauza caracterului lor repetitiv, Centrul de Proiecte Educaționale și Sportive București – PROEDUS poate: (a) fie să perceapă o taxă rezonabilă, ținând cont de costurile administrative pentru furnizarea informațiilor sau a comunicării sau pentru luarea măsurilor solicitate; (b) fie să refuze să dea curs cererii.

***Captoul VII - Dispoziții finale***

**Art.23** Activitatea voluntarilor din cadrul proiectului Multimedia este reglementată de prezentul regulament precum și de alte regulamente, ordine, dispoziții sau decizii ulterioare emise de directorul PROEDUS și comunicate participanților.

**Art.24** Prezentul regulament intră în vigoare la data deciziei directorului PREODUS și este valabil pe toată durata desfășurării proiectului Multimedia sau până la emiterea unui nou regulament aprobat prin decizia directorului PROEDUS, comunicat tuturor părților implicate și publicate pe site-ul [www.proedus.ro](http://www.proedus.ro).

Avizat,

Șef Serviciu Proiecte

Alina Purcaru

Întocmit,

Șef Birou Multimedia

Adrian Rădulescu